HMS Ark Royal (91)
Rakenne

Ark Royal oli Kuninkaallisen laivaston ensimmäinen tukialus, jonka hangaari ja lentokansi olivat osa runkorakenteita. Aluksen suuri, yhtenäinen lentokansi oli 219,91 metriä pitkä ja 28,88 metriä leveä. Se oli 17 metrin korkeudella meren pinnasta aluksen ollessa täysin kuormattu. Lentokansi jatkui myöhemmistä tukialuksista poiketen epätavallisen pitkälle perän yli. Se oli osa runkoa jäykistävää rakennetta ja siihen oli asennettu kaksi katapulttia, joilla kyettiin lähettämään ilmaan 66 solmun nopeudella lähes 5,5 tonnin painoisen lentokoneen. Kannen oikeassa reunassa oli komentosilta ja korkea savupiippu.
Aluksen suuren lentokonekapasiteetin vuoksi siihen rakennettiin kaksikerroksinen lentokonehangaari. Ylempi hangaari oli pituudeltaan 173,13 metriä ja alempi 137,77 metriä. Kummankin hangaarin korkeus oli 4,88 metriä ja leveys 18,29 metriä. Hangaareista kannelle siirtoa varten alukselle oli asennettu kolme nelikulmaista hissiä. Kaksi hisseistä olivat kooltaan 13,72 × 6,71 metriä ja kolmas 13,72 × 7,62 metriä. Kussakin hississä oli kaksi tasoa, joista ylempi siirsi koneita ylemmästä hangaarista kannelle ja alempi hangaarien välillä. Siksi matka alahangaarista kannelle edellytti koneen siirtoa kolme kertaa. Aluksella oli 100 000 gallonaa (455 000 litraa) lentobensiiniä.
Aluksen aseistus oli suunniteltu ilmapuolustukseen, ja vihollisen aluksien torjunnasta vastasivat saattajat ja tukialuksen lentokoneet. Alukselle asennettiin kuusitoista 4,5 tuuman L/45 QF Mk I -ilmatorjuntatykkiä kahdeksaan kaksoistorniin. Tornit asennettiin lentokannen molemmin puolin niitä varten rakennetuille ulokkeille juuri lentokannen tason alapuolelle. Lisäksi asennettiin neljä kahdeksanputkista kaksipaunaista (1,5") ilmatorjuntatykkiä lentokannelle komentosillan etu- ja takapuolelle. Lentokannen kumpaankin päähän asennettiin neljä nelipiippuista .50 tuuman (12,7 mm) ilmatorjuntakonekivääriä.
Aluksella palveli yhteensä 16 Laivaston ilmavoimien laivuetta, keskimäärin viisi laivuetta kerrallaan.
| Laivue | Lentokonetyyppi | Palvelusaika | Huomautus |
| --- | --- | --- | --- |
| 800 | Blackburn Skua Mk. II | tammikuu 1939 – huhtikuu 1941 | HMS Victoriousille |
| 810 | Fairey Swordfish Mk. I | tammikuu 1939 – maaliskuu 1941 toukokuu–syyskuu 1941 | HMS Illustriousilla maaliskuu–toukokuu 1941 |
| 814 | Fairey Swordfish Mk. I | tammikuu–elokuu 1939 | – |
| 820 | Fairey Swordfish Mk. I | tammikuu 1939 – kesäkuu 1941 | – |
| 821 | Fairey Swordfish Mk. I | tammikuu 1939 – huhtikuu 1940 | lakkautettu Scharnhorstia vastaan kärsittyjen tappioiden vuoksi |
| 803 | Blackburn Skua Mk. II Blackburn Roc Mk. I | huhtikuu 1939 – lokakuu 1940 | – |
| 818 | Fairey Swordfish Mk. I | elokuu 1939 – lokakuu 1939 kesäkuu 1940 – heinäkuu 1940 | HMS Furiousilla ja maatukikohdissa lokakuusta 1939 kesäkuuhun 1940 |
| 801 | Blackburn Skua Mk. II | huhtikuu–toukokuu 1940 | HMS Furiousille |
| 807 | Fairey Fulmar Mk. II | huhtikuu 1940 – marraskuu 1941 | – |
| 701 | Supermarine Walrus Mk. I | kesäkuu 1940 | Koulutus, ei vars. aluksen kalustoa |
| 808 | Fairey Fulmar Mk. II | syyskuu 1940 – marraskuu 1941 | – |
| 821X | Fairey Swordfish Mk. I | joulukuu 1940 – tammikuu 1941 | muodostettu 821. laivueen eloonjääneistä, liitettiin 815. laivueeseen |
| 800Y | Fairey Fulmar Mk. I | kesäkuu 1941 | 800. laivueen Y lentue |
| 825 | Fairey Swordfish Mk. I | kesäkuu–marraskuu 1941 | – |
| 816 | Fairey Swordfish Mk. I | heinäkuu–marraskuu 1941 | – |
| 812 | Fairey Swordfish Mk. I | syyskuu–marraskuu 1941 | – |
| 828 | Fairey Swordfish Mk. I Fairey Albacore Mk. I | lokakuu 1941 | siirretty Maltalle |